২০১৫ সালে শেষবারের মতো বড় পর্দায় দেখা দিয়েছিলেন বিপাশা বসু। এরপর সিনেমা বিষয়ে না হলেও প্রেম, বিয়ে এবং হানিমুন সংক্রান্ত খবরের জন্য শিরোনামে এসেছেন তিনি। শোনা যাচ্ছে, সালমান খানের সঙ্গে জুটিবদ্ধ হতে যাচ্ছেন বিপাশা। তবে সিনেমায় নয়, সালমানের সঙ্গে বিশ্ব ভ্রমণে অংশ নিচ্ছেন বিপাশা বসু। ১৪ বছর পর আবার বিশ্ব ভ্রমণে যাচ্ছেন দুই তারকা। এ বছর এপ্রিল-মে মাস নাগাদ ‘দা-বাং’ ট্যুরে বেরোচ্ছেন সালমান-বিপাশা। এর আগেও বিপাশা ও সালমান ওয়ার্ল্ড ট্যুরে গিয়েছিলেন। ২০০৩ সালে একসঙ্গে ওয়ার্ল্ড ট্যুর করেছিলেন তারা। তবে এবার বিপাশা অনেক বেশি উচ্ছ্বসিত। তিনি জানিয়েছেন, আবার সালমানের সঙ্গে বিশ্ব পরিভ্রমণে যেতে পেরে তিনি আপ্লুত। সেবার কনসার্টগুলো খুব বড় করে উদযাপিত হয়েছিল। এটাও ততটাই বড় হবে বলে আশা বিপাশার।